title: Odluka Komisije (EU) 2018/1996 оd 14. prosinca 2018. o utvrđivanju internih pravila o pružanju informacija ispitanicima i ograničavanju nekih njihovih prava u kontekstu obrade osobnih podataka u svrhu ispitnih postupaka trgovinske zaštite i trgovinske politike

text:
                  17.12.2018

                  HR

                  Službeni list Europske unije

                  L 320/40

         ODLUKA KOMISIJE (EU) 2018/1996
         оd 14. prosinca 2018.
         o utvrđivanju internih pravila o pružanju informacija ispitanicima i ograničavanju nekih njihovih prava u kontekstu obrade osobnih podataka u svrhu ispitnih postupaka trgovinske zaštite i trgovinske politike
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 249. stavak 1.,
         budući da:

                     (1)

                     U okviru svojeg ovlaštenja na temelju uredaba (EU) 2015/478 (1), (EU) 2015/755 (2), (EU) 2016/1036 (3), (EU) 2016/1037 (4) Europskog parlamenta i Vijeća, Komisija provodi trgovinsku politiku Unije.

                     (2)

                     Konkretno, tijekom ispitnih postupaka trgovinske zaštite, osobni podaci u smislu članka 3. stavka 1. Uredbe (EU) 2018/1725 Europskog parlamenta i Vijeća (5) neizbježno se obrađuju. Komisija prikuplja informacije bitne za ispitni postupak, uključujući osobne podatke. Podložno zahtjevu o zaštiti povjerljivih informacija, sve informacije koje na raspolaganje stavlja bilo koja strana u ispitnom postupku trebale bi se odmah staviti na raspolaganje drugim zainteresiranim stranama koje sudjeluju u ispitnom postupku putem pristupa spisu koji nije povjerljiv. Taj prijenos podataka nužan je i zakonski obvezan za obranu pravnih zahtjeva zainteresiranih strana. Zadaće Komisije u području trgovinske politike i trgovinske zaštite glavna su nadležnost Glavne uprave za trgovinu, čije organizacijske jedinice imaju ulogu voditelja obrade.

                     (3)

                     Osobni podaci koje obrađuje Komisija su, na primjer, identifikacijski podaci, podaci za kontakt, profesionalni podaci i podaci povezani s predmetom ispitnog postupka ili dostavljeni u okviru ispitnog postupka. Osobni podaci pohranjuju se u sigurnom elektroničkom okruženju kako bi se spriječio nezakonit pristup podacima ili njihov prijenos osobama izvan Komisije. Određeni osobni podaci mogu biti uključeni u zasebno elektroničko okruženje za pristup reguliranog broja stranaka koje su zainteresirane za ispitni postupak. Osobni podaci čuvaju se u službama Komisije koje su zadužene za ispitni postupak do njegova završetka. Administrativno razdoblje čuvanja traje pet godina od završetka ispitnog postupka. Na kraju razdoblja čuvanja, informacije koje se odnose na taj predmet, uključujući osobne podatke, prenose se u povijesne arhive Komisije (6).

                     (4)

                     Pri obavljanju svojih zadaća Komisija je obvezna poštovati prava pojedinaca u vezi s obradom osobnih podataka priznata člankom 8. stavkom 1. Povelje Europske unije o temeljnim pravima i člankom 16. stavkom 1. Ugovora, kao i prava predviđena Uredbom (EU) 2018/1725. Istodobno, Komisija mora poštovati stroga pravila o povjerljivosti utvrđena u članku 19. Uredbe (EU) 2016/1036, članku 29. Uredbe (EU) 2016/1037, članku 8. Uredbe (EU) 2015/478 i članku 5. Uredbe (EU) 2015/755.

                     (5)

                     U određenim okolnostima potrebno je uskladiti prava ispitanika u skladu s Uredbom (EU) 2018/1725 sa zahtjevom djelotvornosti ispitnih postupaka, kao i s punim poštovanjem temeljnih prava i sloboda drugih ispitanika. U tu svrhu članak 25. stavak 1. točke (c), (g) i (h) Uredbe (EU) 2018/1725 Komisiji omogućuje da ograniči primjenu članaka od 14. do 17., 19., 20. i 35., te načela transparentnosti utvrđenog u članku 4. stavku 1. točki (a), u mjeri u kojoj njezine odredbe odgovaraju pravima i obvezama iz članaka od 14. do 17., 19., 20. i 35. te uredbe.

                     (6)

                     Kako bi se osigurala djelotvornost ispitnih postupaka trgovinske zaštite, uz poštovanje standarda zaštite osobnih podataka na temelju Uredbe (EU) 2018/1725, koja je zamijenila Uredbu (EZ) br. 45/2001 Europskog parlamenta i Vijeća (7), potrebno je donijeti interna pravila na temelju kojih Komisija može ograničiti prava ispitanika u skladu s člankom 25. stavkom 1. točkama (c), (g) i (h) Uredbe (EU) 2018/1725.

                     (7)

                     Stoga je nužno donijeti interna pravila koja obuhvaćaju sve postupke obrade koje provodi Komisija tijekom obavljanja svoje ispitne uloge u području trgovinske zaštite. Ta pravila trebala bi se primjenjivati na postupke obrade koji se obavljaju prije pokretanja ispitnog postupka, tijekom ispitnih postupaka i tijekom praćenja daljnjih mjera u vezi s ishodom ispitnih postupaka.

                     (8)

                     Kako bi postupala u skladu s člancima 14., 15. i 16. Uredbe (EU) 2018/1725, Komisija bi trebala transparentno i dosljedno obavješćivati sve pojedince o svojim aktivnostima koje uključuju obradu njihovih osobnih podataka i o njihovim pravima u obliku izjave o zaštiti podataka objavljene na web-mjestu Komisije. Prema potrebi, Komisija bi trebala uvesti dodatne zaštitne mjere kako bi se osiguralo da se ispitanici pojedinačno obavijeste u odgovarajućem obliku.

                     (9)

                     Na temelju članka 25. Uredbe (EU) 2018/1725 Komisija može i ograničiti pružanje informacija ispitanicima i primjenu drugih prava ispitanika kako bi zaštitila svoje ispitne postupke trgovinske zaštite i prava drugih osoba povezanih s njezinim ispitnim postupcima.

                     (10)

                     Osim toga, kako bi se održala učinkovita suradnja, može biti potrebno da Komisija ograniči primjenu prava ispitanika kako bi zaštitila postupke obrade drugih institucija, tijela, ureda i agencija Unije ili nadležnih tijela država članica. U tu svrhu Komisija bi se trebala savjetovati s tim institucijama, tijelima, uredima, agencijama i nadležnim tijelima o relevantnim osnovama za uvođenje ograničenja te o nužnosti i proporcionalnosti tih ograničenja.

                     (11)

                     Moguće je i da Komisija mora ograničiti pružanje informacija ispitanicima i primjenu drugih prava ispitanika u vezi s osobnim podacima koje primi od trećih zemalja ili međunarodnih organizacija kako bi ispunila svoju dužnost suradnje s tim zemljama ili organizacijama i tako zaštitila važan cilj od općeg javnog interesa Unije. Međutim, u nekim okolnostima interes ili temeljna prava ispitanika mogu prevagnuti nad interesima međunarodne suradnje.

                     (12)

                     Komisija bi trebala rješavati sva ograničenja na transparentan način i evidentirati svaku primjenu ograničenja u odgovarajućem sustavu evidencije.

                     (13)

                     U skladu s člankom 25. stavkom 8. Uredbe (EU) 2018/1725, voditelji obrade mogu odgoditi, izostaviti ili uskratiti obavješćivanje ispitanika o razlozima primjene ograničenja ako bi to na bilo koji način ugrozilo svrhu ograničenja. To se posebno odnosi na ograničenja prava iz članaka 16. i 35. Uredbe (EU) 2018/1725.

                     (14)

                     Komisija bi trebala redovito preispitivati uvedena ograničenja kako bi osigurala da prava ispitanika na obavješćivanje u skladu s člancima 16. i 35. Uredbe (EU) 2018/1725 budu ograničena samo ako su ta ograničenja potrebna kako bi Komisija mogla provoditi svoje ispitne postupke trgovinske zaštite.

                     (15)

                     Ako se ograničuju druga prava ispitanika, voditelj obrade bi u svakom pojedinačnom slučaju trebao procijeniti bi li priopćavanje ograničenja ugrozilo njegovu svrhu.

                     (16)

                     Službenik za zaštitu podataka Europske komisije trebao bi provesti neovisno preispitivanje primjene ograničenja kako bi se osigurala usklađenost s ovom Odlukom.

                     (17)

                     Uredbom (EU) 2018/1725 zamjenjuje se Uredba (EZ) br. 45/2001 bez prijelaznog razdoblja od datuma njezina stupanja na snagu. Uredbom (EZ) br. 45/2001 predviđala se mogućnost primjene ograničenja na neka prava ispitanika. Kako bi se izbjeglo ugrožavanje trgovinske politike i provođenja ispitnih postupaka trgovinske zaštite, ova bi se Odluka trebala primjenjivati od datuma stupanja na snagu Uredbe (EU) 2018/1725.

                     (18)

                     Europski nadzornik za zaštitu podataka dostavio je mišljenje 30. studenoga 2018.

               DONIJELA JE OVU ODLUKU:

            Članak 1.
            Predmet i područje primjene

               1.   Ovom se Odlukom utvrđuju pravila kojih se Komisija treba pridržavati za obavješćivanje ispitanika o obradi njihovih podataka u skladu s člancima 14., 15. i 16. Uredbe (EU) 2018/1725 pri provođenju ispitnih postupaka trgovinske politike i trgovinske zaštite.
               Njome se utvrđuju i uvjeti pod kojima Komisija može ograničiti primjenu članaka 4., od 14. do 17., 19., 20. i 35. Uredbe (EU) 2018/1725, u skladu s člankom 25. stavkom 1. točkama (c), (g) i (h) te uredbe.

               2.   Ova Odluka primjenjuje se na obradu osobnih podataka koju provodi Komisija u svrhu ili u vezi s aktivnostima koje se obavljaju radi ispunjavanja zadaća Komisije u skladu s uredbama (EU) 2016/1036, (EU) 2016/1037, (EU) 2015/478 i (EU) 2015/755.

               3.   Ova Odluka primjenjuje se na obradu osobnih podataka koju provode sve službe Komisije u mjeri u kojoj obrađuju osobne podatke sadržane u informacijama koje su dužne dostaviti Komisiji ili osobne podatke koje je Komisija već obradila u svrhu ili u vezi s aktivnostima iz stavka 2. ovog članka.

            Članak 2.
            Primjenjive iznimke i ograničenja

               1.   Kada Komisija izvršava svoje dužnosti u pogledu prava ispitanika na temelju Uredbe (EU) 2018/1725, mora razmotriti primjenjuju li se neka od izuzeća utvrđenih tom uredbom.

               2.   Podložno člancima od 3. do 7. ove Odluke, Komisija može ograničiti primjenu članaka od 14. do 17., 19., 20. i 35. Uredbe (EU) 2018/1725, kao i načelo transparentnosti iz članka 4. stavka 1. točke (a) te uredbe ako njezine odredbe odgovaraju pravima i obvezama predviđenima u člancima od 14. do 17., 19., 20. i 35. te uredbe, ako bi ostvarivanje tih prava i obveza ugrozilo svrhu Komisijinih aktivnosti trgovinske politike i trgovinske zaštite ili bi negativno utjecalo na prava i slobode drugih ispitanika.

               3.   Komisija može, u skladu s člancima od 3. do 7. ove Odluke, ograničiti i prava i obveze iz stavka 2. ovog članka u odnosu na osobne podatke dobivene od drugih institucija, tijela, agencija i ureda Unije, nadležnih tijela država članica ili trećih zemalja ili međunarodnih organizacija, u sljedećim okolnostima:

                           (a)

                           ako bi ostale institucije, tijela, agencije i uredi Unije na temelju drugih akata iz članka 25. Uredbe (EU) 2018/1725 ili u skladu s poglavljem IX. te uredbe ili u skladu s Uredbom (EU) 2016/794 Europskog parlamenta i Vijeća (8) ili Uredbom Vijeća (EU) 2017/1939 (9) mogle ograničiti izvršenje tih prava i obveza;

                           (b)

                           ako bi nadležna tijela država članica mogla ograničiti izvršenje tih prava i obveza na temelju akata iz članka 23. Uredbe (EU) 2016/679 Europskog parlamenta i Vijeća (10) ili na temelju nacionalnih mjera kojima se prenose članak 13. stavak 3., članak 15. stavak 3. ili članak 16. stavak 3. Direktive (EU) 2016/680 Europskog parlamenta i Vijeća (11);

                           (c)

                           ako bi izvršenje tih prava i obveza moglo ugroziti suradnju Komisije s trećim zemljama ili međunarodnim organizacijama u provođenju ispitnih postupaka trgovinske zaštite.

                     Prije primjene ograničenja u okolnostima iz prvog podstavka, točaka (a) i (b), Komisija se savjetuje s relevantnim institucijama, tijelima, agencijama i uredima Unije ili nadležnim tijelima država članica, osim ako je Komisiji jasno da je primjena ograničenja predviđena nekim od akata iz tih točaka.
               Točka (c) prvog podstavka ne primjenjuje se ako je interes Komisije za suradnju s trećim zemljama ili međunarodnom organizacijom od manje važnosti od interesa ili temeljnih prava i sloboda ispitanika.

               4.   Stavcima 1., 2. i 3. ne dovodi se u pitanje primjena drugih odluka Komisije kojima se utvrđuju unutarnja pravila u pogledu pružanja informacija ispitanicima i ograničenja određenih prava u skladu s člankom 25. Uredbe (EU) 2018/1725 i člankom 23. Poslovnika Komisije.

            Članak 3.
            Pružanje informacija ispitanicima

               1.   Komisija na svojem web-mjestu objavljuje izjavu o zaštiti podataka u kojoj sve ispitanike obavješćuje o svojim aktivnostima trgovinske zaštite koje uključuju obradu njihovih osobnih podataka. Prema potrebi, Komisija osigurava da ispitanici budu pojedinačno obaviješteni u odgovarajućem obliku.

               2.   Kada Komisija u cijelosti ili djelomično ograničava pružanje informacija ispitanicima čiji se podaci obrađuju u svrhu ispitnog postupka trgovinske politike ili trgovinske zaštite, razloge za ograničenje bilježi i evidentira u skladu s člankom 6.

            Članak 4.
            Pravo ispitanika na pristup, pravo na brisanje i pravo na ograničenje obrade

               1.   Kada Komisija ispitanicima u cijelosti ili djelomično ograničava pravo na pristup osobnim podacima, pravo na brisanje ili pravo na ograničenje obrade, kako je navedeno u člancima 17., 19. i 20. Uredbe (EU) 2018/1725, u svojem odgovoru na zahtjev za pristup, brisanje ili ograničenje obrade dužna je obavijestiti tog ispitanika o primijenjenom ograničenju, o glavnim razlozima za to te o mogućnosti podnošenja pritužbe Europskom nadzorniku za zaštitu podataka ili traženja pravnog lijeka na Sudu Europske unije.

               2.   Dostavljanje informacija o razlozima ograničenja iz stavka 1. može se odgoditi, izostaviti ili uskratiti ako bi se time ugrozila svrha ograničenja.

               3.   Komisija bilježi razloge ograničenja u skladu s člankom 6.

               4.   Ako je pravo pristupa u potpunosti ili djelomično ograničeno, ispitanik ostvaruje svoje pravo pristupa posredstvom Europskog nadzornika za zaštitu podataka, u skladu s člankom 25. stavcima 6., 7. i 8. Uredbe (EU) 2018/1725.

            Članak 5.
            Obavješćivanje ispitanika o povredama osobnih podataka
            Ako Komisija ograniči obavješćivanje ispitanika o povredi osobnih podataka, kako je navedeno u članku 35. Uredbe (EU) 2018/1725, ona bilježi i registrira razloge za ograničenje u skladu s člankom 6. ove Odluke.

            Članak 6.
            Bilježenje i evidentiranje ograničenja

               1.   Komisija bilježi razloge za svako ograničenje koje se primjenjuje u skladu s ovom Odlukom, uključujući procjenu nužnosti i proporcionalnosti ograničenja, uzimajući u obzir relevantne elemente u članku 25. stavku 2. Uredbe (EU) 2018/1725.
               U tu svrhu u evidenciji se navodi kako bi se ostvarivanjem tog prava ugrozila svrha ispitnih postupaka trgovinske politike i trgovinske zaštite ili ograničenja koja se primjenjuju na temelju članka 2. stavka 2. ili 3. ili kako bi ono negativno utjecalo na prava i slobode drugih ispitanika.

               2.   Evidencija i, prema potrebi, dokumenti koji sadržavaju temeljne činjenične i pravne elemente moraju se zabilježiti. Oni se na zahtjev stavljaju na raspolaganje Europskom nadzorniku za zaštitu podataka.

            Članak 7.
            Trajanje ograničenja

               1.   Ograničenja iz članaka 3., 4. i 5. nastavljaju se primjenjivati sve dok su postoje razlozi koji ih opravdavaju.

               2.   Ako više nema razloga za ograničenje iz članka 3. ili 5., Komisija ukida ograničenje i ispitaniku navodi glavne razloge ograničenja. Komisija istodobno obavješćuje ispitanika o mogućnosti da u svakom trenutku podnese pritužbu Europskom nadzorniku za zaštitu podataka ili zatraži pravni lijek na Sudu Europske unije.

               3.   Komisija preispituje primjenu ograničenja iz članaka 3. i 5. svakih šest mjeseci od njegova uvođenja i pri završetku ispitnog postupka. Nakon toga Komisija/voditelj obrade godišnje prati potrebu za održavanjem ograničenja/odgode.

            Članak 8.
            Preispitivanje koje provodi službenik za zaštitu podataka Europske komisije

               1.   Bez nepotrebnog odgađanja obavješćuje se službenika za zaštitu podataka kad god su prava ispitanika ograničena u skladu s ovom Odlukom. Službenik za zaštitu podataka na zahtjev ima pristup evidenciji i svim dokumentima koji sadrže činjenične i pravne elemente na kojima se temelji.

               2.   Službenik za zaštitu podataka može zatražiti preispitivanje ograničenja. Službenik za zaštitu podataka obavješćuje se o ishodu zatraženog preispitivanja u pisanom obliku.

            Članak 9.
            Stupanje na snagu
            Ova Odluka stupa na snagu na dan objave u Službenom listu Europske unije.
            Primjenjuje se od 11. prosinca 2018.

            Sastavljeno u Bruxellesu 14. prosinca 2018.

                  Za Komisiju

                  Predsjednik

               Jean-Claude JUNCKER

            (1)  Uredba (EU) 2015/478 Europskog parlamenta i Vijeća od 11. ožujka 2015. o zajedničkim pravilima za uvoz (SL L 83, 27.3.2015., str. 16.).

            (2)  Uredba (EU) 2015/755 Europskog parlamenta i Vijeća od 29. travnja 2015. o zajedničkim pravilima za uvoz iz određenih trećih zemalja (SL L 123, 19.5.2015., str. 33.).

            (3)  Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (SL L 176, 30.6.2016., str. 21.).

            (4)  Uredba (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (SL L 176, 30.6.2016., str. 55.).

            (5)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (6)  Čuvanje spisa u Komisiji uređeno je zajedničkim rasporedom čuvanja, regulatornim dokumentom (zadnja verzija je SEC(2012)713) u obliku rasporeda čuvanja kojim se utvrđuju razdoblja čuvanja za različite vrste spisa Komisije.

            (7)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

            (8)  Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).

            (9)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).

            (10)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (11)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).


title: Odluka Vijeća (EU) 2018/2027 od 29. studenoga 2018. o stajalištu koje treba zauzeti u ime Europske unije u okviru Međunarodne organizacije civilnog zrakoplovstva u pogledu prvog izdanja Međunarodnih standarda i preporučene prakse u području zaštite okoliša – Program za neutralizaciju i smanjenje emisija ugljika za međunarodno zrakoplovstvo (CORSIA)

text:
                  20.12.2018

                  HR

                  Službeni list Europske unije

                  L 325/25

         ODLUKA VIJEĆA (EU) 2018/2027
         od 29. studenoga 2018.
         o stajalištu koje treba zauzeti u ime Europske unije u okviru Međunarodne organizacije civilnog zrakoplovstva u pogledu prvog izdanja Međunarodnih standarda i preporučene prakse u području zaštite okoliša – Program za neutralizaciju i smanjenje emisija ugljika za međunarodno zrakoplovstvo (CORSIA)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Čikaška konvencija o međunarodnom civilnom zrakoplovstvu („Konvencija”), koja ima za cilj regulaciju međunarodnog zračnog prijevoza, stupila je na snagu 4. travnja 1947. Njome je osnovana Međunarodna organizacija civilnog zrakoplovstva (ICAO).

                     (2)

                     Države članice Unije države su ugovornice Konvencije i članice ICAO-a, a Unija ima status promatrača u nekim tijelima ICAO-a.

                     (3)

                     U skladu s člankom 54. Konvencije Vijeće ICAO-a donosi međunarodne standarde i preporučenu praksu.

                     (4)

                     21. Konferencija stranaka Okvirne konvencije Ujedinjenih naroda o klimatskim promjenama uspješno je zaključena u prosincu 2015. donošenjem Pariškog sporazuma. Cilj Pariškog sporazuma je ograničenje povećanja globalne prosječne temperature na razini koja je znatno niža od 2 °C iznad razine u predindustrijskom razdoblju te ulaganje napora u ograničavanje povišenja temperature na 1,5 °C iznad te razine. Svi bi sektori gospodarstva trebali doprinijeti postizanju tih smanjenja emisija, uključujući međunarodno zrakoplovstvo.

                     (5)

                     Na 39. Glavnoj skupštini ICAO-a održanoj 2016. Rezolucijom A39-3 odlučeno je da će se razviti globalni tržišno utemeljen mehanizam radi ograničavanja emisija stakleničkih plinova iz međunarodnog zrakoplovstva na razine iz 2020. Stajalište Unije u tom pogledu utvrđeno je Odlukom Vijeća (EU) 2016/915 (1).

                     (6)

                     Vijeće ICAO-a na 10. sjednici 214. zasjedanja održanoj 27. lipnja 2018. donijelo je prvo izdanje sveska IV. Priloga 16. Konvenciji: Međunarodni standardi i preporučena praksa u području zaštite okoliša – Program za neutralizaciju i smanjenje emisija ugljika za međunarodno zrakoplovstvo (CORSIA).

                     (7)

                     Pravila sadržana u CORSIA-i mogla bi postati obvezujuća u skladu s Konvencijom i u okviru ograničenja utvrđenih u njoj. Ona bi također mogla postati obvezujuća za Uniju i njezine države članice na temelju postojećih sporazuma o međunarodnom zračnom prijevozu.

                     (8)

                     U skladu s člankom 90. Konvencije CORSIA će početi proizvoditi učinke tri mjeseca od isteka roka za izražavanje neslaganja, osim ako većina država ugovornica izrazi neslaganje.

                     (9)

                     Člankom 38. Konvencije obuhvaćena su odstupanja od međunarodnih standarda i postupaka. U skladu s tim člankom, svaka država ugovornica koja ne smatra prikladnim da se u cijelosti pridržava bilo kojih od tih međunarodnih standarda ili postupaka ili koja ne može potpuno usuglasiti svoje propise ili praksu s bilo kojim međunarodnim standardom ili postupkom nakon njegove izmjene, ili koja smatra potrebnim donijeti propise ili praksu koji se u bilo kojem određenom dijelu razlikuju od propisa i praksi utvrđenih nekim međunarodnim standardom, mora o razlikama između svoje prakse i prakse utvrđene tim međunarodnim standardom odmah obavijestiti ICAO.

                     (10)

                     ICAO je 20. srpnja 2018. poslao dopis državama AN 1/17.14 – 18/78 („dopis državama”), u kojem od država ugovornica zahtijeva, prvo, da prije 22. listopada 2018. obavijeste o mogućem neslaganju s bilo kojim dijelom CORSIA-e i, drugo, da prije 1. prosinca 2018. obavijeste o mogućim razlikama između svoje nacionalne prakse i CORSIA-e te očekivanom datumu postizanja sukladnosti.

                     (11)

                     CORSIA se treba početi primjenjivati na operatore zrakoplova s emisijama većima od 10 000 tona CO2 godišnje iz međunarodnih letova zrakoplova s najvećom dopuštenom masom pri polijetanju većom od 5 700 kg, uz iznimku letova u humanitarne, medicinske i vatrogasne svrhe.

                     (12)

                     Zahtjevi u vezi s praćenjem, izvješćivanjem i verifikacijom („MRV”) navedeni u CORSIA-i trebaju se početi primjenjivati 1. siječnja 2019.

                     (13)

                     Od 1. siječnja 2021. do 31. prosinca 2035. zahtjevi u vezi s kompenzacijom iz CORSIA-e trebaju se početi primjenjivati na operatore zrakoplova na međunarodnim letovima (u skladu s definicijom u dijelu II. poglavlju 1. točki 1.1.2. i dijelu II. poglavlju 2. točki 2.1.) između država ugovornica navedenih u predstojećem dokumentu ICAO-a pod naslovom „Države CORSIA-e za poglavlje 3. Parovi država” (CORSIA States for Chapter 3 State Pairs).

                     (14)

                     Primjereno je utvrditi stajalište koje treba zauzeti u ime Unije u odgovoru na dopis državama. To je stoga što će CORSIA-a moći odlučujuće utjecati na sadržaj prava Unije, osobito na Direktivu 2003/87/EZ Europskog parlamenta i Vijeća (2).

                     (15)

                     S obzirom na to da bi CORSIA omogućila znatan napredak na međunarodnoj razini, ne bi trebalo obavijestiti o neslaganju u skladu s člankom 90. Konvencije.

                     (16)

                     Unija u potpunosti podržava nastojanja u okviru ICAO-a da CORSIA postane operativna što prije. U skladu s Direktivom 2003/87/EZ Komisija je u postupku prenošenja zahtjeva CORSIA-e u vezi s MRV-om u akte Unije koji bi trebali stupiti na snagu do siječnja 2019. Nadalje, Komisija treba podnijeti izvješće Europskom parlamentu i Vijeću u kojem se razmatraju načini da se ti instrumenti provedu u pravu Unije. Rok u kojem treba obavijestiti o mogućim razlikama prema dopisu državama prekratak je da bi Unija donijela prilagodbe CORSIA-e prije njegova isteka. Stoga, kako bi ICAO u potpunosti uzeo u obzir postojeću pravnu situaciju na razini Unije i rad dosad uložen u području MRV-a, države članice trebale bi u odgovoru na dopis državama obavijestiti o razlikama u skladu s dodatkom ovoj Odluci.

                     (17)

                     Člankom 28.b stavcima 2. i 3. Direktive 2003/87/EZ obuhvaćeno je daljnje postupanje u pogledu ishoda rada na razini ICAO-a. Primjereno je obavijestiti ICAO o tim odredbama.

                     (18)

                     Stajalište Unije trebaju izraziti države članice Unije koje su članice ICAO-a,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u odgovoru na dopis državama AN 1/17.14 – 18/78, koji je Međunarodna organizacija civilnog zrakoplovstva izdala 20. srpnja 2018., navedeno je u dodatku ovoj Odluci.

            Članak 2.
            Stajalište iz članka 1. izražavaju države članice Unije koje su članice ICAO-a.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 29. studenoga 2018.

                  Za Vijeće

                  Predsjednica

               M. SCHRAMBÖCK

            (1)  Odluka Vijeća (EU) 2016/915 od 30. svibnja 2016. o stajalištu koje treba zauzeti u ime Europske unije u pogledu međunarodnog instrumenta koji treba izraditi u okviru tijelâ ICAO-a s ciljem provedbe jedinstvene globalne tržišno utemeljene mjere za emisije iz međunarodnog zračnog prometa od 2020. (SL L 153, 10.6.2016., str. 32.).

            (2)  Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (SL L 275, 25.10.2003., str. 32.).

            DOPUNA
            U pogledu DODATKA C dopisu ICAO-a AN 1/17.14 – 18/78 (OBAVIJEST O USKLAĐIVANJU S PRILOGOM 16. SVESKOM IV. ILI RAZLIKAMA U ODNOSU NA PRILOG 16. SVEZAK IV.) o razlikama se obavještava te se u tom pogledu daju sljedeća objašnjenja:

               Opći zahtjevi

            Unija i njezine države članice snažno podupiru nastojanja ICAO-a da na svjetskoj razini provede globalnu tržišno utemeljenu mjeru za međunarodno zrakoplovstvo kao doprinos borbi protiv klimatskih promjena.
            (unijeti ime vaše države) u potpunosti podržava nastojanja u okviru ICAO-a u vezi s time da CORSIA postane operativna što prije. U skladu s Direktivom 2003/87/EZ Europa je u postupku prenošenja zahtjeva za praćenje, izvješćivanje i verifikaciju (MRV) CORSIA-e u pravne akte Unije koji bi trebali stupiti na snagu do siječnja 2019. Rok u kojem treba obavijestiti o mogućim razlikama prema dopisu ICAO-a AN 1/17.14 – 18/78 prekratak je da bi se prilagodbe prava Unije donijele u Uniji prije njegova isteka.
            U ovoj fazi postoje određene razlike između Direktive 2003/87/EZ i iscrpnih propisa koje je donijela Komisija, s jedne strane, i CORSIA-e s druge strane. To se odnosi i na zahtjeve MRV i na zahtjeve u pogledu neutralizacije.
            U pogledu oba slučaja valja podsjetiti na područje primjene Direktive 2003/87/EZ u njegovu sadašnjem obliku. Direktiva se primjenjuje neovisno o nacionalnosti operatora zrakoplova te u načelu obuhvaća letove koji polijeću s aerodroma ili slijeću na aerodrom koji se nalazi na državnom području države članice na koju se odnosi Ugovor. Direktiva 2003/87/EZ primjenjuje se na jednak način na letove unutar država članica i/ili zemalja EGP-a i među njima.

               Zahtjevi MRV

            Zahtjevi MRV navedeni u CORSIA-i trebaju se početi primjenjivati od 1. siječnja 2019.
            Propisi Europske unije primjenjivi u tom području od 1. prosinca 2018. uglavnom su obuhvaćeni Direktivom 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije. Direktiva je pravna osnova za iscrpne odredbe o tom pitanju koje se nalaze u Uredbi Komisije (EU) br. 600/2012 od 21. lipnja 2012. o verifikaciji izvješća o emisijama stakleničkih plinova i izvješća o tonskim kilometrima te o akreditaciji verifikatora u skladu s Direktivom 2003/87/EZ te Uredbi Komisije (EU) br. 601/2012 od 21. lipnja 2012. o praćenju i izvješćivanju o emisijama stakleničkih plinova u skladu s Direktivom 2003/87/EZ.
            Trebalo bi napomenuti kako je u Europskoj komisiji trenutačno u tijeku donošenje propisa s pomoću kojih se, podložno prethodno navedenim općim zahtjevima, očekuje uklanjanje razlika u odnosu na zahtjeve CORSIA-e za praćenje, izvješćivanje i verifikaciju iz prvog izdanja Priloga 16. Sveska IV., s očekivanim stupanjem na snagu prije 1. siječnja 2019.

               Zahtjevi u pogledu neutralizacije

            U vezi s neutralizacijom napominje se da će se odgovarajući zahtjevi sadržani u CORSIA-i primjenjivati samo u kasnijoj fazi te da se u međuvremenu pravo Unije može izmijeniti s obzirom na CORSIA-u.
            Slijedom toga, pravom Unije nije potrebno obuhvatiti trenutačne zahtjeve u pogledu neutralizacije izvan okvira prethodno navedenih općih zahtjeva.


title: Odluka Vijeća (EU) 2018/2024 od 22. svibnja 2018. o potpisivanju, u ime Europske unije i njezinih država članica, i privremenoj primjeni Trećeg dodatnog protokola uz Sporazum o gospodarskom partnerstvu, političkoj koordinaciji i suradnji između Europske zajednice i njezinih država članica, s jedne strane, i Sjedinjenih Meksičkih Država, s druge strane, kako bi se uzelo u obzir pristupanje Republike Hrvatske Europskoj uniji

text:
                  20.12.2018

                  HR

                  Službeni list Europske unije

                  L 325/1

         ODLUKA VIJEĆA (EU) 2018/2024
         od 22. svibnja 2018.
         o potpisivanju, u ime Europske unije i njezinih država članica, i privremenoj primjeni Trećeg dodatnog protokola uz Sporazum o gospodarskom partnerstvu, političkoj koordinaciji i suradnji između Europske zajednice i njezinih država članica, s jedne strane, i Sjedinjenih Meksičkih Država, s druge strane, kako bi se uzelo u obzir pristupanje Republike Hrvatske Europskoj uniji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91., članak 100. stavak 2. te članke 207. i 211., u vezi s člankom 218. stavkom 5.,
         uzimajući u obzir Akt o pristupanju Republike Hrvatske, a posebno njegov članak 6. stavak 2.,
         uzimajući u obzir prijedlog Europske komisije,
         budući da:

                     (1)

                     Sporazum o gospodarskom partnerstvu, političkoj koordinaciji i suradnji između Europske zajednice i njezinih država članica, s jedne strane, i Sjedinjenih Meksičkih Država, s druge strane (1) („Globalni sporazum”), potpisan je 8. prosinca 1997. te je stupio na snagu 1. listopada 2000.

                     (2)

                     U skladu s člankom 6. stavkom 2. Akta o pristupanju Republike Hrvatske, pristupanje Hrvatske Globalnom sporazumu dogovara se sklapanjem protokola uz Globalni sporazum između Vijeća, koje odlučuje jednoglasno u ime država članica, i Sjedinjenih Meksičkih Država.

                     (3)

                     Vijeće je 14. rujna 2012. Komisiji odobrilo otvaranje pregovora sa Sjedinjenim Meksičkim Državama s ciljem sklapanja Trećeg dodatnog protokola uz Globalni sporazum, kako bi se uzelo u obzir pristupanje Republike Hrvatske Europskoj uniji („Protokol”). Pregovori su uspješno su zaključeni.

                     (4)

                     Člankom 5. stavkom 3. predviđa se privremena primjena Protokola prije njegova stupanja na snagu.

                     (5)

                     Protokol bi trebalo potpisati i privremeno primjenjivati, do završetka postupaka potrebnih za njegovo sklapanje,

               DONIJELO JE OVU ODLUKU:

            Članak 1.
            Odobrava se potpisivanje u ime Unije i njezinih država članica Trećeg dodatnog protokola uz Sporazum o gospodarskom partnerstvu, političkoj koordinaciji i suradnji između Europske zajednice i njezinih država članica, s jedne strane, i Sjedinjenih Meksičkih Država, s druge strane, kako bi se uzelo u obzir pristupanje Republike Hrvatske Europskoj uniji, podložno sklapanju navedenog Sporazuma.
            Tekst Protokola priložen je ovoj Odluci.

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije i njezinih država članica.

            Članak 3.
            Protokol se privremeno primjenjuje u skladu s njegovim člankom 5. stavkom 3., do završetka postupaka potrebnih za njegovo sklapanje.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 22. svibnja 2018.

                  Za Vijeće

                  Predsjednik

               E. KARANIKOLOV

            (1)  SL L 276, 28.10.2000., str. 45.


title: Odluka Vijeća (EU) 2018/2028 od 4. prosinca 2018. kojom se utvrđuje da Mađarska nije poduzela učinkovito djelovanje kao odgovor na Preporuku Vijeća od 22. lipnja 2018.

text:
                  20.12.2018

                  HR

                  Službeni list Europske unije

                  L 325/29

         ODLUKA VIJEĆA (EU) 2018/2028
         od 4. prosinca 2018.
         kojom se utvrđuje da Mađarska nije poduzela učinkovito djelovanje kao odgovor na Preporuku Vijeća od 22. lipnja 2018.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1466/97 od 7. srpnja 1997. o jačanju nadzora stanja proračuna i nadzora i koordinacije ekonomskih politika (1), a posebno njezin članak 10. stavak 2. četvrti podstavak,
         uzimajući u obzir preporuku Europske komisije,
         budući da:

                     (1)

                     Vijeće je 22. lipnja 2018. u skladu s člankom 121. stavkom 4. Ugovora o funkcioniranju Europske unije („UFEU”) zaključilo da u Mađarskoj postoji uočeno značajno odstupanje od kretanja prilagodbe prema ostvarenju srednjoročnog proračunskog cilja u iznosu od –1,5 % BDP-a.

                     (2)

                     S obzirom na utvrđeno značajno odstupanje, Vijeće je 22. lipnja 2018. izdalo preporuku (2) Mađarskoj da poduzme potrebne mjere kojima će osigurati da stopa nominalnog rasta neto primarnih državnih rashoda (3) u 2018. ne bude veća od 2,8 %, što odgovara godišnjoj strukturnoj prilagodbi od 1,0 % BDP-a. Vijeće je Mađarskoj preporučilo da sve neočekivane prihode iskoristi za smanjenje deficita, dok bi mjerama konsolidacije proračuna trebalo osigurati trajno poboljšanje strukturnog salda opće države na način kojim se potiče rast. Vijeće je odredilo 15. listopada 2018. kao rok u kojem Mađarska mora podnijeti izvješće o djelovanju poduzetom kao odgovor na navedenu preporuku.

                     (3)

                     Komisija je 18. i 19. rujna 2018. u Mađarskoj provela misiju pojačanog nadzora u svrhu izravnog nadzora na temelju članka -11. stavka 2. Uredbe (EZ) br. 1466/97. Nakon što je mađarskim tijelima dostavila svoje privremene nalaze na očitovanje, Komisija je 21. studenoga 2018. o svojim nalazima izvijestila Vijeće. Ti su nalazi potom javno obzanjeni. U izvješću Komisije utvrđeno je da mađarska tijela namjeravaju zadržati ciljni ukupni deficit za 2018. od 2,4 % BDP-a, kako je utvrđeno u Programu konvergencije za 2018., te stoga ne planiraju djelovati na temelju Preporuke Vijeća od 22. lipnja 2018.

                     (4)

                     Mađarska su tijela 15. listopada 2018. podnijela izvješće o djelovanju poduzetom kao odgovor na Preporuku Vijeća od 22. lipnja 2018. (4). U izvješću su ponovila da njihov cilj za 2018. ostaje ukupni deficit od 2,4 % BDP-a. U usporedbi s proračunskim predviđanjima iz Programa konvergencije za 2018. mađarska tijela očekuju znatno veće porezne prihode i uštede zbog smanjenih troškova sufinanciranja projekata koji se financiraju iz proračuna EU-a. Međutim, planiraju dodatne rashode kojima će se učinak tih kretanja na smanjenje deficita u potpunosti neutralizirati. Nove diskrecijske mjere o kojima se izvješćuje nemaju značajan neto fiskalni učinak na proračunski rezultat u 2018., čime se ne ispunjuje zahtjev iz Preporuke Vijeća od 22. lipnja 2018.

                     (5)

                     Prema Komisijinoj jesenskoj prognozi 2018. predviđa se da će rast državnih rashoda, bez diskrecijskih mjera na prihodovnoj strani i jednokratnih mjera, u 2018. iznositi 7,0 %, što je znatno iznad preporučene referentne stope rasta od 2,8 % (odstupanje od 1,6 % BDP-a). Strukturni saldo pogoršat će se za 0,4 % BDP-a u odnosu na preporučeno poboljšanje od 1,0 % BDP-a (odstupanje od 1,4 % BDP-a). Oba kriterija stoga upućuju na veliko odstupanje od preporučene prilagodbe. Na tumačenje referentnog mjerila za rashode negativno su utjecala tri elementa: stopa srednjoročnog potencijalnog rasta koja je niža od trenutačno procijenjene stope i deflator BDP-a na kojima se temelji referentno mjerilo za rashode te neizravni učinak određenih mjera na prihode. Nakon prilagodbe tih čimbenika, čini se da referentno mjerilo za rashode primjereno odražava fiskalni napor te i dalje upućuje na odstupanje. Ocjenom strukturnog salda dolazi se do sličnog rezultata. Na strukturni saldo negativno utječe manjak prihoda, ali to je djelomično neutralizirano učinkom više procjene potencijalnog rasta BDP-a u odnosu na srednjoročni prosjek na kojem se temelji referentno mjerilo za rashode. Stoga, ukupna ocjena potvrđuje veliko odstupanje od preporučene prilagodbe.

                     (6)

                     Navedeni nalazi dovode do zaključka da je odgovor Mađarske na Preporuku Vijeća od 22. lipnja 2018. bio nedostatan. Fiskalni napor nedostatan je kako bi se osiguralo da stopa nominalnog rasta neto primarnih državnih rashoda u 2018. ne premaši 2,8 %, što bi odgovaralo godišnjoj strukturnoj prilagodbi od 1,0 % BDP-a,

               DONIJELO JE OVU ODLUKU:

            Članak 1.
            Mađarska nije poduzela učinkovito djelovanje kao odgovor na Preporuku Vijeća od 22. lipnja 2018.

            Članak 2.
            Ova je Odluka upućena Mađarskoj.

            Sastavljeno u Bruxellesu 4. prosinca 2018.

                  Za Vijeće

                  Predsjednik

               H. LÖGER

            (1)  SL L 209, 2.8.1997., str. 1.

            (2)  Preporuka Vijeća od 22. lipnja 2018. u cilju ispravljanja uočenog značajnog odstupanja od kretanja prilagodbe prema ostvarenju srednjoročnog proračunskog cilja u Mađarskoj (SL C 223, 27.6.2018., str. 1.).

            (3)  Neto primarni državni rashodi sastoje se od ukupnih državnih rashoda bez rashoda za kamate, rashoda za programe Unije koji su u cijelosti usklađeni s prihodima iz fondova Unije i nediskrecijskih promjena u rashodima za naknade za nezaposlenost. Nacionalno financirane bruto investicije u fiksni kapital izglađuju se za četverogodišnje razdoblje. Uračunate su diskrecijske mjere na prihodovnoj strani ili povećanja prihoda propisana zakonom, dok su jednokratne mjere na prihodovnoj i rashodovnoj strani netirane.

            (4)  https://ec.europa.eu/info/files/hungary-report-council-recommendations-under-significant-deviation-procedure_en


title: Odluka Vijeća (EU) 2019/76 od 20. prosinca 2018. o sklapanju, u ime Unije, Sporazuma između Europske unije i Barbadosa o izmjeni Sporazuma između Europske zajednice i Barbadosa o ukidanju viza za kratkotrajni boravak

text:
                  21.1.2019

                  HR

                  Službeni list Europske unije

                  L 18/8

         ODLUKA VIJEĆA (EU) 2019/76
         od 20. prosinca 2018.
         o sklapanju, u ime Unije, Sporazuma između Europske unije i Barbadosa o izmjeni Sporazuma između Europske zajednice i Barbadosa o ukidanju viza za kratkotrajni boravak
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 6. drugim podstavkom točkom (a) podtočkom v.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Vijeće je Odlukom 2009/898/EZ (2) sklopilo Sporazum između Europske zajednice i Barbadosa o ukidanju viza za kratkotrajni boravak (3) („Sporazum”). Sporazumom se građanima Unije i državljanima Barbadosa omogućuje putovanje bez vize na državno područje druge ugovorne stranke na najviše tri mjeseca u razdoblju od šest mjeseci.

                     (2)

                     Uredbom (EU) br. 610/2013 Europskog parlamenta i Vijeća (4) uvedene su horizontalne izmjene pravne stečevine Unije u pogledu viza i granica te je kratkotrajni boravak definiran kao boravak od najviše 90 dana u bilo kojem razdoblju od 180 dana.

                     (3)

                     Potrebno je tu novu definiciju uvrstiti u Sporazum kako bi se u potpunosti uskladio režim Unije u pogledu kratkotrajnog boravka.

                     (4)

                     Komisija je u ime Unije u pregovorima dogovorila sporazum s Barbadosom kojim se mijenja Sporazum između Europske zajednice i Barbadosa o ukidanju viza za kratkotrajni boravak („Sporazum o izmjeni”).

                     (5)

                     Sporazum o izmjeni potpisan je u skladu s Odlukom Vijeća (EU) 2017/2084 (5).

                     (6)

                     Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (6); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (7)

                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (7); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (8)

                     Sporazum o izmjeni trebalo bi odobriti,

               DONIJELO JE OVU ODLUKU:

            Članak 1.
            Sporazum između Europske unije i Barbadosa o izmjeni Sporazuma između Europske zajednice i Barbadosa o ukidanju viza za kratkotrajni boravak odobrava se u ime Unije.
            Tekst Sporazuma o izmjeni priložen je ovoj Odluci.

            Članak 2.
            Predsjednik Vijeća u ime Unije šalje obavijest predviđenu u članku 2. Sporazuma o izmjeni (8).

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 20. prosinca 2018.

                  Za Vijeće

                  Predsjednica

               E. KÖSTINGER

            (1)  Suglasnost dobivena 23. listopada 2018.

            (2)  Odluka Vijeća 2009/898/EZ od 30. studenoga 2009. o sklapanju Sporazuma između Europske zajednice i Barbadosa o ukidanju viza za kratkotrajni boravak (SL L 321, 8.12.2009., str. 40.).

            (3)  SL L 169, 30.6.2009., str. 10.

            (4)  Uredba (EU) br. 610/2013 Europskog parlamenta i Vijeća od 26. lipnja 2013. o izmjeni Uredbe (EZ) br. 562/2006 Europskog parlamenta i Vijeća o Zakoniku Zajednice o pravilima kojima se uređuje kretanje osoba preko granica (Zakonik o schengenskim granicama), Konvencije o provedbi Schengenskog sporazuma, uredaba Vijeća (EZ) br. 1683/95 i (EZ) br. 539/2001 i uredaba (EZ) br. 767/2008 i (EZ) br. 810/2009 Europskog parlamenta i Vijeća (SL L 182, 29.6.2013., str. 1.).

            (5)  Odluka Vijeća (EU) 2017/2084 od 6. studenoga 2017. o potpisivanju, u ime Unije, Sporazuma između Europske unije i Barbadosa o izmjeni Sporazuma između Europske zajednice i Barbadosa o ukidanju viza za kratkotrajni boravak (SL L 297, 15.11.2017., str. 3.).

            (6)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

            (7)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

            (8)  Glavno tajništvo Vijeća objavit će datum stupanja na snagu Sporazuma o izmjeni u Službenom listu Europske unije.

            PRILOG

               Izjava Unije o stupanju na snagu Uredbe (EU) 2017/2226 o uspostavi sustava ulaska/izlaska (EES) i državama članicama koje schengensku pravnu stečevinu primjenjuju u cijelosti

            Uredba (EU) 2017/2226 Europskog parlamenta i Vijeća od 30. studenoga 2017. o uspostavi sustava ulaska/izlaska (EES) za registraciju podataka o ulasku i izlasku te podataka o odbijanju ulaska za državljane trećih zemalja koji prelaze vanjske granice država članica i određivanju uvjeta za pristup EES-u za potrebe izvršavanja zakonodavstva te o izmjeni Konvencije o provedbi Schengenskog sporazuma i uredbi (EZ) br. 767/2008 i (EU) br. 1077/2011 stupila je na snagu 29. prosinca 2017.
            Stoga će se od datuma početka primjene Uredbe (EU) 2017/2226 (1) za potrebe Sporazuma državama članicama koje schengensku pravnu stečevinu primjenjuju u cijelosti smatrati države članice koje na vanjskim granicama upotrebljavaju sustav ulaska/izlaska. Razdoblje od najviše 90 dana u bilo kojem razdoblju od 180 dana izračunavat će se uzimajući u obzir razdoblje boravka u svim državama članicama koje na vanjskim granicama upotrebljavaju sustav ulaska/izlaska.

               (1)  O datumu početka primjene odlučit će Komisija u skladu s člankom 73. Uredbe (EU) 2017/2226.


title: Odluka Vijeća (ZVSP) 2019/86 od 21. siječnja 2019. o izmjeni Odluke Vijeća (ZVSP) 2018/1544 o mjerama ograničavanja u pogledu širenja i uporabe kemijskog oružja

text:
                  21.1.2019

                  HR

                  Službeni list Europske unije

                  LI 18/10

         ODLUKA VIJEĆA (ZVSP) 2019/86
         od 21. siječnja 2019.
         o izmjeni Odluke Vijeća (ZVSP) 2018/1544 o mjerama ograničavanja u pogledu širenja i uporabe kemijskog oružja
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 15. listopada 2018. donijelo Odluku (ZVSP) 2018/1544 (1).

                     (2)

                     S obzirom na stalnu prijetnju koju predstavljaju širenje i uporaba kemijskog oružja, devet osoba i jedan subjekt trebalo bi dodati na popis fizičkih i pravnih osoba, subjekata i tijela u Prilogu Odluci (ZVSP) 2018/1544.

                     (3)

                     Odluku (ZVSP) 2018/1544 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog Odluci (ZVSP) 2018/1544 mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 21. siječnja 2019.

                  Za Vijeće

                  Predsjednica

               F. MOGHERINI

            (1)  Odluka Vijeća (ZVSP) 2018/1544 od 15. listopada 2018. o mjerama ograničavanja u pogledu širenja i uporabe kemijskog oružja (SL L 259, 16.10.2018., str. 25.).

            PRILOG
            Sljedeće se osobe i subjekt dodaju na popis naveden u Prilogu Odluci (ZVSP) 2018/1544:

               „A.   FIZIČKE OSOBE

                           Ime

                           Podaci o identitetu

                           Razlozi za uvrštavanje

                           Datum uvrštavanja na popis

                                       1.

                                       Tariq YASMINA

                           također poznat kao: Tarq Yasmina
                           Spol: muški;
                           Funkcija: pukovnik;
                           Državljanstvo: sirijsko

                           Tariq Yasmina djeluje kao časnik za vezu između Centra za znanstvene studije i istraživanja (SSRC) i Predsjedničke palače i u toj je ulozi uključen u uporabu i pripreme za uporabu kemijskog oružja od strane sirijskog režima.

                           21.1.2019.

                                       2.

                                       Khaled NASRI

                           također poznat kao: Mohammed Khaled Nasri; Haled Natsri;

                           Spol: muški;
                           Funkcija: voditelj Instituta 1000 SSRC-a;
                           Državljanstvo: sirijsko

                           Khaled Nasri direktor je Instituta 1000 koji je odjel Centra za znanstvene studije i istraživanja (SSRC) nadležan za razvoj i proizvodnju računalnih i elektroničkih sustava za sirijski program kemijskog oružja.

                           21.1.2019.

                                       3.

                                       Walid ZUGHAIB

                           također poznat kao: Zughib, Zgha'ib, Zughayb;
                           Funkcija: doktor, voditelj Instituta 2000 SSRC-a;
                           Spol: muški;
                           Državljanstvo: sirijsko

                           Walid Zughaib direktor je Instituta 2000 koji je odjel Centra za znanstvene studije i istraživanja (SSRC) nadležan za mehanički razvoj i proizvodnju u okviru sirijskog programa kemijskog oružja.

                           21.1.2019.

                                       4.

                                       Firas AHMED

                           također poznat kao: Ahmad;
                           Funkcija: pukovnik, voditelj Ureda za sigurnost Instituta 1000 SSRC-a;
                           Spol: muški;
                           Datum rođenja: 21. siječnja 1967.;
                           Državljanstvo: sirijsko

                           Firas Ahmed direktor je Ureda za sigurnost Instituta 1000 koji je odjel Centra za znanstvene studije i istraživanja (SSRC) nadležan za razvoj i proizvodnju računalnih i elektroničkih sustava u okviru sirijskog programa kemijskog oružja. Bio je uključen u premještanje i prikrivanje materijala povezanih s kemijskim oružjem nakon što je Sirija pristupila Konvenciji o kemijskom oružju.

                           21.1.2019.

                                       5.

                                       Said SAID

                           također poznat kao: Saeed, Sa'id Sa'id,
                           Funkcija: doktor, član Instituta 3000 (također poznat kao Institut 6000, također poznat kao Institut 5000) SSRC-a;
                           Spol: muški;
                           Datum rođenja: 11. prosinca 1955.;

                           Said Said važna je osoba u Institutu 3000, također poznatom kao Institut 6000, također poznatom kao Institut 5000, koji je odjel Centra za znanstvene studije i istraživanja (SSRC) nadležan za razvoj i proizvodnju sirijskog kemijskog oružja.

                           21.1.2019.

                                       6.

                                       Anatoliy Vladimirovich CHEPIGA

                           Анатолий Владимирович ЧЕПИГА, također poznat kao Ruslan BOSHIROV
                           Spol: muški;
                           Datumi rođenja: 5. travnja 1979.; 12. travnja 1978.;
                           Mjesta rođenja: Nikolaevka, Amur Oblast, Rusija; Dušanbe, Tadžikistan

                           Časnik GRU-a Anatoliy Chepiga (također poznat kao Ruslan Boshirov) posjedovao je, prenosio i potom, tijekom vikenda 4. ožujka 2018., u Salisburyju uporabio bojni otrov („Novičok”). Državno tužiteljstvo Ujedinjene Kraljevine 5. rujna 2018. optužilo je Ruslana Boshirova za planiranje ubojstva Sergeja Skripala; za pokušaj ubojstva Sergeja Skripala, Julije Skripal i Nicka Baileya; za uporabu i posjedovanje Novičoka te za nanošenje teške tjelesne ozljede, pri čemu je postupao s namjerom, Juliji Skripal i Nicku Baileyu.

                           21.1.2019.

                                       7.

                                       Alexander Yevgeniyevich MISHKIN

                           Александр Евгеньевич МИШКИН, također poznat kao Alexander PETROV
                           Spol: muški
                           Datumi rođenja:13. srpnja 1979.;
                           Mjesta rođenja: Loyga, Rusija; Kotlas, Rusija

                           Časnik GRU-a Alexander Mishkin (također poznat kao Alexander Petrov) posjedovao je, prenosio i potom, tijekom vikenda 4. ožujka 2018., u Salisburyju uporabio bojni otrov („Novičok”). Državno tužiteljstvo Ujedinjene Kraljevine 5. rujna 2018. optužilo je Alexandera Petrova za planiranje ubojstva Sergeja Skripala; za pokušaj ubojstva Sergeja Skripala, Julije Skripal i Nicka Baileya; za upotrebu i posjedovanje Novičoka te za nanošenje teške tjelesne ozljede, pri čemu je postupao s namjerom, Juliji Skripal i Nicku Baileyu.

                           21.1.2019.

                                       8.

                                       Vladimir Stepanovich ALEXSEYEV

                           Владимир Степанович АЛЕКСЕЕВ
                           Spol: muški;
                           Funkcija: prvi zamjenik načelnika GRU-a

                           Vladimir Stepanovich Alexseyev prvi je zamjenik načelnika GRU-a (također poznat kao GU). S obzirom na to da je na visokom vodećem položaju u GRU-u, Alexseyev je odgovoran za posjedovanje, prenošenje i uporabu, tijekom vikenda 4. ožujka 2018., bojnog otrova Novičoka u Salisburyju od strane časnika GRU-a.

                           21.1.2019.

                                       9.

                                       Igor Olegovich KOSTYUKOV

                           Игорь Олегович КОСТЮКОВ
                           Spol: muški;
                           Funkcija: načelnik GRU-a

                           Igor Olegovich Kostyukov odgovoran je, s obzirom na njegov visoki vodeći položaj prvog zamjenika načelnika GRU-a (također poznat kao GU) u to vrijeme, za posjedovanje, prenošenje i uporabu, tijekom vikenda 4. ožujka 2018., bojnog otrova Novičoka u Salisburyju od strane časnika GRU-a.

                           21.1.2019.

                     B.   PRAVNE OSOBE, SUBJEKTI I TIJELA

                           Ime

                           Podaci o identitetu

                           Razlozi za uvrštavanje

                           Datum uvrštavanja na popis

                                       1.

                                       Centar za znanstvene studije i istraživanja (SSRC)

                           također poznat kao Centre d'Études et de Recherches Scientifiques (CERS), Centre de Recherche de Kaboun
                           Adresa:

                                       Barzeh Street,

                                       Po Box 4470,

                                       Damask

                           Centar za znanstvene studije i istraživanja (SSRC) glavni je subjekt sirijskog režima za razvoj kemijskog oružja.
                           SSRC nadležan je za razvoj i proizvodnju kemijskog oružja, kao i za projektile za njegovu isporuku, a djeluje na više lokacija u Siriji.

                           21.1.2019.”


Odluka Komisije od 08/10/2018 u kojoj se određuje koncentracija kompatibilna sa zajedničkim tržištem (Predmet br. COMP/M.8842 - Tele2 / Com Hem Holding) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 07/08/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9022 - Watling Street Capital Partners LLP / Sisaho International SAS) prema Uredbi Vijeća (EZ) br. 139/2004 (Vjerodostojan je samo tekst na francuskom jeziku)


Odluka Komisije od 16/11/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9061 - Stadtwerke Hanau GmbH / GETEC Wärme & Effizienz GmbH / PionierWerk Hanau GmbH) prema Uredbi Vijeća (EZ) br. 139/2004 (Vjerodostojan je samo tekst na njemačkom jeziku)


Odluka Komisije od 29/10/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9091 - SNAM S.p.A. / Società Gasdotti Italia S.p.A. / Macquarie Group) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 10/12/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9120 - Carlyle / Apollo) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 07/12/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9067 - Equinor Group / Danske Commodities) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 21/12/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9187 - Autolaunch / Beijing Automotive Group Co.) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 10/12/2018 u kojoj se određuje koncentracija kompatibilna sa zajedničkim tržištem (Predmet br. COMP/M.9121 - Michelin / Camso) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 06/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9257 - NEC Corporation / KMD Group) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 04/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9141 - Diamond Transmission Corporation Limited / InfraRed Capital Partners Limited) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 31/01/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9240 - Siemens Aktiengesellschaft / Veja Mate Offshore Project GmbH) prema Uredbi Vijeća (EZ) br. 139/2004 (Vjerodostojan je samo tekst na njemačkom jeziku)


Odluka Komisije od 06/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9249 - Triton Managers V Limited / Sunweb Group) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 04/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9223 - Stena Rederi AB / Glovis Europe) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 30/01/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9248 - Sumitomo Corporation / Mahindra Agri Solutions Limited / JV) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 05/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9241 - Societa Cattolica di Assicurazione / Inter Mutuelles Assistance SA / IMA Italia Assistance) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 04/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9230 - InfraRed Capital Partners (Management) LLP / Allianz Infrastructure Luxembourg I S.à r.l. / DIF Management Holding BV / Daiwater Investment Limited) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 28/01/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9233 - Fosun International Limited / Tom Tailor Holding SE) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 01/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9244 - OMERS Infrastructure European Holdings B.V. / Altice France S.A. / SFR FTTH) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


Odluka Komisije od 01/02/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9268 - Macquarie Corporate Holdings Pty Limited / JERA Power International, B.V. / Swancor Ind. Co. Ltd. / Formosa I International Investment Co., Ltd. / Ørsted InvestCo Ltd. (f/k/a DONG Energy InvestCo Ltd.)) prema Uredbi Vijeća (EZ) br. 139/2004 (Vjerodostojan je samo tekst na engleskom jeziku)


title: Odluka (EU) 2019/276 Europskog parlamenta i Vijeća od 12. prosinca 2018. o mobilizaciji instrumenta fleksibilnosti za jačanje ključnih programa za konkurentnost EU-a i za financiranje hitnih proračunskih mjera za suočavanje s postojećim izazovima migracija, priljeva izbjeglica i sigurnosnih prijetnji

text:
                  22.2.2019

                  HR

                  Službeni list Europske unije

                  L 54/3

         ODLUKA (EU) 2019/276 EUROPSKOG PARLAMENTA I VIJEĆA
         od 12. prosinca 2018.
         o mobilizaciji instrumenta fleksibilnosti za jačanje ključnih programa za konkurentnost EU-a i za financiranje hitnih proračunskih mjera za suočavanje s postojećim izazovima migracija, priljeva izbjeglica i sigurnosnih prijetnji
         EUROPSKI PARLAMENT I VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u proračunskim pitanjima i dobrom financijskom upravljanju (1), a posebno njegovu točku 12.,
         uzimajući u obzir prijedlog Europske komisije,
         budući da:

                     (1)

                     Instrument fleksibilnosti namijenjen je financiranju jasno određenog rashoda koji nije bilo moguće financirati u okviru gornjih granica raspoloživih za jedan ili više drugih naslova.

                     (2)

                     Gornja granica godišnjeg iznosa dostupnog za instrument fleksibilnosti iznosi 600 000 000 EUR (u cijenama iz 2011.), kako je utvrđeno člankom 11. Uredbe Vijeća (EU, Euratom) br. 1311/2013 (2), prema potrebi uvećana za iznose koji su prestali vrijediti, a koji su stavljeni na raspolaganje u skladu sa stavkom 1. drugim podstavkom tog članka.

                     (3)

                     Za jačanje ključnih programa za konkurentnost EU-a i suočavanje s postojećim izazovima migracija, priljeva izbjeglica i sigurnosnih prijetnji potrebno je hitno mobilizirati znatne dodatne iznose kako bi se financirali takvi programi i mjere

                     (4)

                     Nakon što su razmotrene sve mogućnosti preraspodjele odobrenih sredstava u okviru gornjih granica rashoda naslova 1.a (Konkurentnost za rast i zapošljavanje) i naslova 3. (Sigurnost i građanstvo), potrebno je mobilizirati instrument fleksibilnosti kako bi se dopunilo financiranje dostupno u općem proračunu Unije za financijsku godinu 2019. iznad gornje granice naslova 1.a za iznos od 178 715 475 EUR za jačanja ključnih programa za konkurentnost EU-a te naslova 3. za iznos od 985 629 138 EUR za financiranje mjera u području migracija, izbjeglica i sigurnosti.

                     (5)

                     Na temelju očekivanog profila plaćanja odobrena sredstva za plaćanja u okviru mobilizacije instrumenta fleksibilnosti trebala bi biti raspodijeljena na više financijskih godina.

                     (6)

                     Kako bi se omogućila brza uporaba sredstava, ova bi se Odluka trebala primjenjivati od početka financijske godine 2019.,

               DONIJELI SU OVU ODLUKU:

            Članak 1.

               1.   U općem proračunu Unije za financijsku godinu 2019. instrument fleksibilnosti mobilizira se radi osiguravanja iznosa od 178 715 475 EUR u odobrenim sredstvima za preuzimanje obveza iz podnaslova 1.a (Konkurentnost za rast i zapošljavanje) te iznosa od 985 629 138 EUR u odobrenim sredstvima za preuzimanje obveza iz naslova 3. (Sigurnost i građanstvo).
               Iznos iz prvog podstavka upotrebljava se za jačanje ključnih programa za konkurentnost EU-a i financiranje mjera za suočavanje s postojećim izazovima migracija, priljeva izbjeglica i sigurnosnih prijetnji.

               2.   Na temelju očekivanog plana isplate odobrena sredstva za plaćanje u okviru mobilizacije instrumenta fleksibilnosti procjenjuju se kako slijedi:

                           (a)

                           548 740 834 EUR u 2019.;

                           (b)

                           257 223 207 EUR u 2020.;

                           (c)

                           135 194 558 EUR u 2021.;

                           (d)

                           140 942 662 EUR u 2022.;

                           (e)

                           82 243 352 EUR u 2023.

                     Pojedinačni iznosi odobrenih sredstava za plaćanja za svaku financijsku godinu odobravaju se u skladu s godišnjim proračunskim postupkom.

            Članak 2.
            Ova Odluka stupa na snagu na dan objave u Službenom listu Europske unije.
            Primjenjuje se od 1. siječnja 2019.

            Sastavljeno u Strasbourgu, 12. prosinca 2018.

                  Za Europski parlament

                  Predsjednik

               A. TAJANI

                  Za Vijeće

                  Predsjednica

               J. BOGNER-STRAUSS

            (1)  SL C 373, 20.12.2013., str. 1.

            (2)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).


title: Odluka Vijeća (EU) 2019/349 od 22. veljače 2019. o utvrđivanju stajališta koje treba zauzeti u ime Europske unije u okviru Odbora za javnu nabavu Svjetske trgovinske organizacije u pogledu pristupanja Ujedinjene Kraljevine Velike Britanije i Sjeverne Irske Revidiranom sporazumu o javnoj nabavi u kontekstu njezina povlačenja iz Europske unije

text:
                  4.3.2019

                  HR

                  Službeni list Europske unije

                  L 63/12

         ODLUKA VIJEĆA (EU) 2019/349
         od 22. veljače 2019.
         o utvrđivanju stajališta koje treba zauzeti u ime Europske unije u okviru Odbora za javnu nabavu Svjetske trgovinske organizacije u pogledu pristupanja Ujedinjene Kraljevine Velike Britanije i Sjeverne Irske Revidiranom sporazumu o javnoj nabavi u kontekstu njezina povlačenja iz Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavk 4. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Unija je stranka Revidiranog sporazuma o javnoj nabavi i njezine države članice obuhvaćene su Revidiranim sporazumom o javnoj nabavi na temelju prava Unije.

                     (2)

                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. Ugovori će se na Ujedinjenu Kraljevinu prestati primjenjivati od dana stupanja na snagu sporazuma o povlačenju ili, ako do toga ne dođe, dvije godine od obavijesti, to jest od 30. ožujka 2019., osim ako Europsko vijeće, u dogovoru s Ujedinjenom Kraljevinom, jednoglasno odluči produljiti to razdoblje. Revidirani sporazum o javnoj nabavi će se automatski prestati primjenjivati na Ujedinjenu Kraljevinu od toga datuma.

                     (3)

                     Ujedinjena Kraljevina je 1. lipnja 2018., uz potporu Unije, podnijela zahtjev za pristupanje Revidiranom sporazumu o javnoj nabavi.

                     (4)

                     U skladu s člankom XXII. stavkom 2. Revidiranog sporazuma o javnoj nabavi svaka članica WTO-a može pristupiti tom sporazumu pod uvjetima koji se dogovore između te članice i stranaka, pri čemu se ti uvjeti navode u odluci koju donosi Savjetodavni odbor za javnu nabavu („Odbor za javnu nabavu”). Pristupanje se ostvaruje polaganjem isprave o pristupanju, u kojoj su navedeni dogovoreni uvjeti, glavnom direktoru WTO-a. Za članicu koja mu pristupa, Revidirani sporazum o javnoj nabavi stupa na snagu tridesetog dana od dana polaganja njezine isprave o pristupanju.

                     (5)

                     Obveze Ujedinjene Kraljevine u pogledu područja primjene na tržište javne nabave utvrđene su u njezinoj konačnoj ponudi dostavljenoj strankama Revidiranog sporazuma o javnoj nabavi 2. listopada 2018.

                     (6)

                     Konačna ponuda Ujedinjene Kraljevine primjerena je jer se obvezama Ujedinjene Kraljevine u pogledu područja primjene Uniji nudi najveće moguće područje primjene koje Ujedinjena Kraljevina trenutačno ima na temelju rasporeda Unije u okviru Sporazuma o javnoj nabavi, što odgovara području primjene koje Ujedinjena Kraljevina trenutačno ima u okviru rasporeda Unije kao država članica. Unija bi trebala postupiti recipročno i prilagoditi svoj raspored kako bi u okviru Revidiranog sporazuma o javnoj nabavi pružila odgovarajuću razinu pristupa gospodarskim subjektima iz Ujedinjene Kraljevine. Osim toga, u rasporedu Unije u Dodatku I. Revidiranom sporazumu o javnoj nabavi potrebna su pojašnjenja jer Ujedinjena Kraljevina više neće biti obuhvaćena tim rasporedom u okviru Revidiranog sporazuma o javnoj nabavi. Ti uvjeti, kako su utvrđeni u Prilogu ovoj Odluci, postaju dio uvjeta za pristupanje Ujedinjene Kraljevine Revidiranom sporazumu o javnoj nabavi i odrazit će se u odluci koju treba donijeti Odbor za javnu nabavu.

                     (7)

                     Stoga je primjereno utvrditi stajalište koje treba zauzeti u ime Unije u okviru Odbora za javnu nabavu u vezi s pristupanjem Ujedinjene Kraljevine Revidiranom sporazumu o javnoj nabavi.

                     (8)

                     Ako se potpiše sporazum o povlačenju između Ujedinjene Kraljevine i Unije koji predviđa prijelazno razdoblje tijekom kojeg bi se pravo Unije primjenjivalo na Ujedinjenu Kraljevinu i u Ujedinjenoj Kraljevini, Unija bi trebala obavijestiti ostale stranke Revidiranog sporazuma o javnoj nabavi da, za potrebe Revidiranog sporazuma o javnoj nabavi, Ujedinjenu Kraljevinu tijekom prijelaznog razdoblja treba smatrati državom članicom. Ujedinjena Kraljevina bi dakle bila obuhvaćena Revidiranim sporazumom o javnoj nabavi do datuma isteka dogovorenog prijelaznog razdoblja. U tom bi slučaju Ujedinjena Kraljevina trebala podnijeti ažurirane odgovore na Popis pitanja najkasnije tri mjeseca prije isteka prijelaznog razdoblja. Odbor za javnu nabavu preispitat će ažurirane odgovore na Popis pitanja i tada razmotriti primjerenu odluku.

                     (9)

                     Iako Ujedinjena Kraljevina neće biti treća zemlja kad Odbor za javnu nabavu odluči o njezinu pristupanju Revidiranom sporazumu o javnoj nabavi, u interesu je Unije osigurati da za Ujedinjenu Kraljevinu Revidirani sporazum o javnoj nabavi stupi na snagu od dana nakon prestanka primjene prava Unije na Ujedinjenu Kraljevinu i u Ujedinjenoj Kraljevini. Do povlačenja iz Unije Ujedinjena Kraljevina ostaje država članica koja uživa sva prava i ima sve obveze koje proizlaze iz Ugovora, uključujući poštovanje načela lojalne suradnje.

                     (10)

                     Ako se pravo Unije bude i dalje primjenjivalo na Ujedinjenu Kraljevinu i u Ujedinjenoj Kraljevini, Komisija bi trebala biti ovlaštena obavijestiti Odbor za javnu nabavu, u ime Unije, u roku od 30 dana od polaganja isprave o pristupanju Ujedinjene Kraljevine da će Ujedinjena Kraljevina i dalje biti obuhvaćena Revidiranim sporazumom o javnoj nabavi na temelju prava Unije,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Odbora za javnu nabavu jest da treba odobriti pristupanje Ujedinjene Kraljevine Revidiranom sporazumu o javnoj nabavi, podložno uvjetima navedenima u članku 2. ove Odluke i uvjetima pristupanja navedenima u Prilogu ovoj Odluci, ako stajališta drugih stranaka Revidiranog sporazuma o javnoj nabavi ne utječu negativno na interese Unije.

            Članak 2.
            Stajalište koje treba zauzeti u ime Unije u skladu s člankom 1. podliježe uvjetu da odluka Odbora za javnu nabavu sadržava odredbe kojima se osigurava sljedeće:

                        1.

                        ako se ne potpiše sporazum o povlačenju između Ujedinjene Kraljevine i Unije koji predviđa prijelazno razdoblje, Ujedinjenoj Kraljevini odobrava se polaganje isprave o pristupanju glavnom direktoru WTO-a uz uvjet da to učini:

                                    (a)

                                    najranije 30 dana prije datuma na koji prestaje biti država članica Unije; i

                                    (b)

                                    u roku od šest mjeseci od datuma odluke Odbora za javnu nabavu, osim ako Odbor produlji rok za polaganje isprave o pristupanju;

                        2.

                        smatra se da se polaganje isprave o pristupanju Ujedinjene Kraljevine nije dogodilo za potrebe članka XXIV. stavka 2. Sporazuma o javnoj nabavi iz 1994. i članka XXII. stavka 2. Revidiranog sporazuma o javnoj nabavi ako u roku od 30 dana nakon polaganja isprave Unija obavijesti Odbor za javnu nabavu da je Ujedinjena Kraljevina i dalje obuhvaćena Revidiranim sporazumom o javnoj nabavi na temelju prava Unije.

            Članak 3.
            U slučaju da se pravo Unije i dalje primjenjuje na Ujedinjenu Kraljevinu i u Ujedinjenoj Kraljevini, Komisija je ovlaštena obavijestiti Odbor za javnu nabavu, u ime Unije, u roku od 30 dana od polaganja isprave o pristupanju Ujedinjene Kraljevine da je Ujedinjena Kraljevina i dalje obuhvaćena Revidiranim sporazumom o javnoj nabavi na temelju prava Unije.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 22. veljače 2019.

                  Za Vijeće

                  Predsjednik

               G. CIAMBA

            PRILOG

               UVJETI EU-a ZA SAMOSTALNO PRISTUPANJE UJEDINJENE KRALJEVINE SPORAZUMU O JAVNOJ NABAVI

            Stupanjem na snagu Sporazuma o javnoj nabavi samostalno za Ujedinjenu Kraljevinu:

                        —

                        točka 1. odjeljka 2. („Javni naručitelji država članica EU-a na razini središnje državne uprave”) iz Priloga 1. Dodatku I. Europske unije na temelju revidiranog Sporazuma glasi:

                                       „1.

                                       Za robu, usluge, dobavljače i pružatelje usluga iz Lihtenštajna, Švicarske, Islanda, Norveške, Nizozemske u pogledu Arube i Ujedinjene Kraljevine – nabava svih javnih naručitelja država članica EU-a na razini središnje državne uprave. Popis u nastavku jest okviran.”;

                        —

                        odjeljak 2. iz Priloga 6. Dodatku I. Europske unije na temelju revidiranog Sporazuma glasi:

                           „Ugovori o koncesijama za radove, kada ih dodjeljuju subjekti iz priloga 1. i 2., uključeni su u režim nacionalnog tretmana za pružatelje građevinskih usluga iz Islanda, Lihtenštajna, Norveške, Nizozemske u ime Arube, Švicarske, Crne Gore i Ujedinjene Kraljevine, pod uvjetom da je njihova vrijednost jednaka ili prelazi 5 000 000 SDR, te za pružatelje građevinskih usluga iz Koreje, pod uvjetom da je njihova vrijednost jednaka ili prelazi 15 000 000 SDR.”

                        —

                        U bilješku uz naslov „Europska unija” u prilozima Dodatku I. Europske unije na temelju revidiranog Sporazuma te uz naslov „Europska unija” na temelju Sporazuma iz 1994. uključuje se sljedeća bilješka:

                           „Sva upućivanja na javne naručitelje i naručitelje iz Ujedinjene Kraljevine, koja su trenutačno sadržana u prilozima Dodatku I. Europske unije, zastarjela su.”.